Eina, dit is nog aansteeklik | Netwerk24
Eina, dit is nog aansteeklik
Deur Karin Muller 06 Februarie 2019 06:00
Dit was vroeg in haar laerskoolloopbaan toe sy in die nag vreeslik siek geword het. Koors. Oorpyn. Ongekende gehuil. Opgekrul van pyn.
Vroeg die volgende oggend het haar ma haar by die dokter gehad. Erge middeloor­ontsteking, was die diagnose.
Hulle het die medisyne gekry en sy het in die bed geklim. Twee dae later het sy soveel beter gevoel dat sy terug is skool toe.
In dieselfde tyd het waterpokkies sy kop uitgesteek. Omdat die meisie voorheen waterpokkies gehad het, was haar ma nie bekommerd dat dit maklik sou aansteek nie.
'n Dag of twee het verbygegaan en die ma het 'n valkoog oor haar dogtertjie gehou. Sy het nog nie aan sport begin deelneem nie, maar haar eetlus was beter en sy het beter geslaap. Die medisyne was amper op.
Toe sy haar 'n dag later by die skool oplaai, het die dogtertjie stadig motor toe gestap.
"Hoe voel jy?" het die ma gevra toe sy haar skooltas in die motor sit en inklim.
"Ek voel beter," het die kleintjie gesê. "Maar dit is nog aansteeklik."
Die ma het 'n oomblik hieroor nagedink.
Dit kon wees dat die dogtertjie en haar maats dit met waterpokkies verwar het.
'n Ander moontlikheid was dat die maatjies by die skool haar vermy het – juis omdat hulle dalk onseker was oor waarom sy dokter toe was. Sy was immers nog nie heeltemal gesond nie.
Sy het besluit om te vra.
"Hoe bedoel jy – dit is nog aansteeklik?"
Die dogtertjie het haar wysvingertjie in haar oor gedruk en met 'n hartseerstemmetjie gesê: "Dit stéék so."